tartuNLP/wikipedia-smugri-20251201 huggingface dataset:
Jorgito Vargas Jr

Jorgito Vargas Jr. (s. 29. syyskuuta 1977 Vancouver, Brittiläinen Kolumbia, Kanada) on kanadalainen näyttelijä. Hän on näytellyt muun muassa televisiosarjoissa "Higher Ground" ja "".
Ura.
Vargasin näyttelijäura televisiossa alkoi noin 14-vuotiaana, kun hänellä oli vieraileva rooli televisiosarjassa "Neon Rider". Hän vieraili myös kolmen jakson verran televisiosarjassa "Kuuma piiri", jonka pääosassa esiintyi Michael Chiklis. Vargas teki koko 1990-luvun vierasesiintymisiä televisiosarjoissa ennen kuin näytteli 2000-luvun alussa ensimmäisen kerran pääroolissa televisiosarjoissa "Higher Ground" ja "SK8". Sarjojen päätyttyä hän vieraili muun muassa "Dark Angelissa" ja esitti pientä roolia elokuvassa "Bang, Bang olet kuollut". Vuonna 2003 Vargas palasi televisioon televisiosarjan "Power Rangers: Ninja Storm" myötä, jossa hän näytteli Blake Bradleyta, tummansinistä Rangeria. Vargas esitti hahmoa myös vierailevassa roolissa "Power Rangers Dino Thunderissa" vuonna 2004. Sittemmin hän on tehnyt useita vierailurooleja televisiosarjoihin, muun muassa "Smallvillen" jaksossa "Lexmas".
Odotuksia

Odotuksia ("Hope and Glory") on John Boormanin ohjaama brittiläinen elokuva vuodelta 1987. Se sijoittuu toisen maailmansodan aikaiseen Englantiin. Elokuva perustuu ohjaajan lapsuuden kokemuksiin: sotaa katsotaan yhdeksänvuotiaan pikkupojan silmin osana aikuisten maailmaa.
British Film Instituten valitsemat asiantuntijat äänestivät "Odotuksia" vuonna 1999 yhdeksi kaikkien aikojen sadasta parhaasta brittielokuvasta. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Vuonna 2014 Cannesin elokuvajuhlilla sai ensi-iltansa Boormanin tarinalle ohjaama jatko-osa "Queen and Country", joka sijoittuu sodanjälkeiseen Englantiin kymmenen vuotta myöhemmin, päähenkilön Bill Rohanin armeijapalveluksen aikana.
Nuolukivi

Nuolukivi on riistalle tai kotieläimille tarkoitettu mineraaleja, suoloja, hivenaineita ja vitamiineja sisältävä "kivi" eli tavallisesti kuutionmuotinen suolakappale. Eläin saa kiven sisältämiä aineita nuolemalla. Nuolukiviä varustetaan useimmiten riistaeläimistä hirville, mutta myös kotieläimille ja poroille. Riistaeläimille nuolukivi asetetaan sopivalle korkeudelle, tavallisesti pari metriä korkean tolpan päässä olevaan piikkiin. Nuolukivien ohella suolaa voidaan antaa riistaeläimillekin rakeina eli irtotavarana.
Eläimet tarvitsevat suolaa hivenainetarpeensa tyydyttämiseen. Nuolukivet ovat mahdollinen keino vähentää eläinten hakeutumista tienvarsille nuolemaan tiesuolaa, samoin voidaan pyrkiä ohjaamaan niitä pois pelloilta ja taimikoilta.
Hello, I Love You

Hello, I Love You on yhdysvaltalaisen The Doors -yhtyeen kesäkuussa 1968 julkaistu kappale, joka sisältyi myös samana vuonna julkaistulle albumille "Waiting for the Sun". Laulusolisti Jim Morrison oli kirjoittanut kappaleen jo kesällä 1965.
Kappale nousi Yhdysvaltain singlelistan kärkeen kahden viikon ajaksi elokuussa 1968. "Hello, I Love You" on myös yhtyeen parhaiten menestynyt single Isossa-Britanniassa sen noustua listan sijalle 15.
The Kinks -yhtyeen johtohahmo Ray Davies väitti ”Hello, I Love Youn” olevan plagiaatti hänen kirjoittamastaan, vuonna 1964 julkaistusta Kinks-hitistä ”All Day and All of the Night”. Brittiläiset oikeusistuimet määräsivät Doorsin maksamaan kappaleesta royaltit Kinksille.
Asterix Korsikassa

Asterix Korsikassa () on Asterix seikkailee -sarjan 20. sarjakuva-albumi. Se julkaistiin Ranskassa vuonna 1973. Suomessa albumi julkaistiin vuonna 1975 Outi Wallin suomentamana. Tarinan on laatinut René Goscinny ja kuvittanut Albert Uderzo.
Minimal techno

Minimal techno on elektronisen musiikkigenren teknon minimalistiseksi käsitetty alamuoto. Yleisesti "Minimal" on tullut tutuksi ylenmääräisestä toistosta ja kappaleiden kehittymisen vähyydestä. Minimalin motoksi voidaankin sanoa "vähempi parempi"; periaate, jota on aikaisemmin onnistuneesti hyödynnetty muun muassa arkkitehtuurissa, suunnittelussa, visuaalisessa taiteessa ja länsimaisessa taidemusiikissa.
Minimalistisen estetiikan periaate länsimaisessa kulttuurissa voidaan jäljittää Saksan Bauhaus-liikkeeseen (1919–1933). Detroitista kotoisin olevat tuottajat Robert Hood ja Daniel Bell olivat 1990-luvun alkupuolella todennäköisimmin Minimal technon alullepanijoita.
Kultainen sirppi

Kultainen sirppi () on toinen Ranskassa ja kymmenes Suomessa julkaistu "Asterix seikkailee" -sarjan albumi. Tarinan on vuonna 1960 käsikirjoittanut René Goscinny ja piirtänyt Albert Uderzo. Sarja julkaistiin ensimmäisen kerran varsinaisena albumina Ranskassa vuonna 1962. Suomessa se julkaistiin vuonna 1971, jolloin se ilmestyi sarjan kymmenentenä osana Outi Wallin suomentamana.
Asterix ja rahapata

Asterix ja rahapata () on Asterix seikkailee -sarjan 13. Ranskassa ja 9. Suomessa ilmestynyt albumi. Ranskassa se julkasitiin vuonna 1969. Suomessa albumi julkaistiin vuonna 1970 Jorma Kaparin suomentamana. Tarinan on käsikirjoittanut René Goscinny ja kuvittanut Albert Uderzo.
Kuivilla susta (kappale)

Kuivilla susta on Kristiina Braskin single hänen samannimiseltä albumilta. Single julkaistiin 5. kesäkuuta 2009 Braskin Myspace -sivustolla. Radioille single lähetettiin 8. kesäkuuta ja digitaalisesti se julkaistiin viikkoa myöhemmin, 15. kesäkuuta 2009.
Kappaleen on säveltänyt ja sanoittanut Chisu, Michel Zitron ja Pasi Siitonen. Suomenkieliset sanat on tehnyt Brask yhdessä Saara Hopeahaarniskan kanssa. Kappaleen on tuottanut ja miksannut MGI ja Goodwill.
Mikko Harman ohjaama musiikkivideo oli ensinäytössä The Voicella 21. elokuuta 2009.
Punkrock Jukebox 3

Punkrock Jukebox 3 on suomalaisen Raivopäät -yhtyeen albumi, ja kaikkiaan 16. julkaisu. 
Raivopäät meni alkuvuodesta 2009 studioon ystävineen Maukka Perusjätkä, Veltto Virtanen, Pepe Lempinen (Sensuuri), Vesa Häkli (Vandaalit), Hate Konttinen (Karanteeni), Kalle Kääriäinen (Karanteeni), Lättä (Kohu-63), Pauli Johansson ja Tami Ranta (Loose Prick), Jani Viitanen (Ex - Yö), Vesa Jokinen (Klamydia) ja Twist Twist Erkinharju (Los Bastardos Finlandeses + ex-Peer Günt &amp; ex- Leningrad Cowboys). Kyseessä oli tähän mennessä laajin kokoonpano paneutuen osin harvinaisten punk-klassikkojen tulkintoihin ja tuloksena syntyi Punkrock Jukebox 3, joka masteroitiin lokakuussa 2009. Albumi ilmestyi 25.11.2009.
Oheistuotteena albumilta ilmestyi nettisinkku Säpinää / Elämää valheiden keskellä. Albumin julkaisi muutoinkin punkrockista tunnettu Propaganda Records ja jakelee Playground Music.
Levy sisältää vanhoja enemmän ja vähemmän tunnettuja suomipunk-klassikoita uusina versioina.
Albumi on jatkoa vuosina 2007 ja 2008 julkaistuille "Punkrock Jukebox 1"- sekä "Punkrock Jukebox 2" -levyille.
PlayStation Portable Go

PlayStation Portable Go on Sonyn kehittämä käsikonsoli, joka on PlayStation Portablen vaihtoehtoinen malli.
Go-malli esiteltiin Electronic Entertainment Expo (E3) -tapahtumassa kesäkuussa 2009 ennen julkaisua lokakuussa. Go-malli on 50 prosenttia pienempi ja 40 prosenttia kevyempi kuin edeltäjänsä.
Go-mallissa UMD-aseman sijaan on 16 gigatavun sisäänrakennettu flash-muisti tallennustilana.
Konsolin näyttö liukuu paljastaen ohjaimen. Konsolissa on WLAN-tuki, Bluetooth-yhteys ja USB-liitäntä. Näyttö on 3,8-tuumainen ja kykenee 480 x 272 resoluutioon. Go-mallissa on lisäksi Memory Stick Micro -liitäntä. Konsolissa on 64 megatavua RAM-muistia.
Pelit konsolille julkaistaan ainoastaan digitaalisesti ladattavina.
Vastaanotto.
Go-mallia sanottiin visuaalisesti kiinnostavaksi, mutta näytön ollessa avattuna kädellä pidettävä alue pienenee ja käyttäjällä on vähemmän pinta-alaa josta pitää kiinni. Liukas pinta vaikeuttaa myös otetta. Takapaneelissa on kumipinnoitetut pidikkeet, mutta keskivertokäyttäjän sormet ulottuvat näiden yli. Kiiltävässä pinnassa näkyy pöly ja sormenjäljet herkästi. Langattoman verkon käyttö laskee akun kestoa ja siten peliaika on hieman lyhyempi. Ohjaimet ovat hyvät vaikka asettelu aiheuttaa vaivaa.
Ennen julkaisua Sony selvitti vaihtoehtoja UMD-levyillä julkaistujen pelien siirtämiseen Go-konsolille, mutta ratkaisua ei lopulta tullut. UMD-levyillä ostettuja pelejä ei voinut siirtää konsoliin vaan ne oli hankittava uudestaan ladattavina versioina.
Kritiikkiä.
Tämä muutos on huolestuttanut tiettyjä jälleenmyyjiä, jotka pelkäävät digitaalisen pelimyynnin vahingoittavan kivijalkaliikkeitä pysyvästi. Muutos on herättänyt huolestusta myös pelaajien keskuudessa, koska latauspalveluista hankittuja pelejä ei voi myydä edelleen tai vaihtaa kaverin kanssa keskenään, kuten UMD-levyllä julkaistujen pelien kohdalla on voinut tehdä.
UMD-aseman poistamisen lisäksi laitteen uudistettu ulkoasu on asettanut rajoituksia PSP-lisälaitteiden käyttämisellä, joiden käyttö onnistuu PSP Gon kanssa ainoastaan erillisen adapterin avulla.
Back in Blood

Back in Blood on The 69 Eyesin yhdeksäs studioalbumi. Good Charlotte -yhtyeen kitaristi Benji Madden vierailee kappaleessa ”Dead N’ Gone”.
Albumi nousi Suomen virallisen listan sijalle 3.
Didier Paquignon

Didier Paquignon (s. 1958 Pariisi, Ranska) on ranskalainen taidemaalari. Hän asuu ja työskentelee Pariisissa ja Madridissa. Pariisissa sijaitseva taidemuseo Musée de l'Orangerie on esitellyt hänen töitään vuonna 2009.
Paquignon on opiskellut École Nationale Supérieure des Beaux-arts -taidekoulussa Pariisissa, opettajanaan Leonardo Cremonini.
Kim Delaney

Kim Delaney (s. 29. marraskuuta 1958 Philadelphia, Pennsylvania) on yhdysvaltalainen näyttelijä ja entinen teinimalli. Hän tunnetuin roolinsa oli poliisisarjassa "NYPD Blue", jossa hän näytteli etsivä Diane Russelia 119 jaksossa vuosina 1995–2003. Tästä roolistaan hän myös voitti Emmy-palkinnon. 
Hänen ensimmäinen roolinsa oli televisiosarjassa "All My Children", jossa hän esitti Jenny Gardner Nelsonin hahmoa vuosina 1981–1984 kaikkiaan 15 jaksossa. Vuonna 2000 Delaneylla oli rooli scifi-elokuvassa "Operaatio Mars".
Delaney on ollut kahdesti avioliitossa. Ensimmäinen avioliitto televisionäyttelijä Charles Grantin kanssa kesti vuodet 1984–1988. Toisen kerran Delaney avioitui vuonna 1989 näyttelijä Joseph Cortesen kanssa, mutta tämäkin liitto päättyi eroon vuonna 1994. Tästä liitosta syntyi 1990 poika Jack Cortese.
Vuosina 1997–2006 Delaney oli avoliitossa tuottaja Alan Barnetten kanssa.
Helmikuussa 2002 Delaney pidätettiin rattijuopumuksen vuoksi Kalifornian Malibussa. Oikeus määräsi Delaneylle 300 dollarin sakon ja kahden vuoden koeajan, minkä lisäksi hänen oli osallistuttava turvallisen ajotavan kurssille.
Google Books

Google Books, suomeksi myös Google-kirjat (tunnettu aiemmin nimillä Google Book Search ja Google Print) on Googlen luoma Internet-palvelu, jonka avulla käyttäjä voi hakea Googlen tietokannasta kirjoja ja aikakauslehtiä sanahaulla. Haettavissa on sekä kauno- että tietokirjallisuutta.
Jos haettava materiaali on suojattu tekijänoikeuksilla, Google on rajoittanut sen katselua näyttämällä teoksen tunnistetietojen (nimi, tekijät, ISBN...) lisäksi ainoastaan muutaman rivin katkelmia kirjasta. Jos Google on kuitenkin saanut teoksen tekijänoikeuksien haltijalta luvan, se voi näyttää käyttäjälle rajoitetun määrän kokonaisia sivuja.
Teoksien skannaus.
Google skannaa kirjoja ja aikakauslehtiä kuviksi, minkä jälkeen ne muunnetaan tekstintunnistustoiminnolla tekstiksi ja siirretään tietokantaan, josta käyttäjä voi hakutoiminnolla teoksia etsiä. Tarkalleen ottaen teokset skannataan laitteistolla, johon kuuluu kaksi kameraa ja infrapunavalo, joka korjaa sivujen kaarevuuden tuomat virheet skannattuun kuvaan. Vuonna 2008 Google oli skannannut jo 7 miljoonaa kirjaa.
Kesäkuussa 2010 projektissa oli skannattu 12 miljoonaa kirjaa noin 480 kielellä. Googlen laskelmien mukaan maailmassa oli tuolloin julkaistu 129 864 880 kirjaa. Googlen on tarkoitus saada ne skannattua vuosikymmenen kuluessa.
Kymmenen vuotta projektin aloittamisen jälkeen skannattujen kirjojen lukumäärä ylitti 25 miljoonaa kirjaa. Skannausmenetelmä hyödyntää LIDAR-teknologiaa, jolla saadaan kaarevuustieto ohjelma-algoritmille.
Fantasy Ride

Fantasy Ride on R&amp;B-artisti Ciaran kolmas studioalbumi. Albumi julkaistiin Yhdysvalloissa 5. toukokuuta 2009.
Myynti.
Ensimmäisellä viikolla albumia myytiin Yhdysvalloissa 81 000 kappaletta ja se sijoittui Billboard 200 -listan kolmossijalle. Nyt albumia on myyty 200 000 kappaletta.
Vulvodynia

Vulvodynia on gynekologinen oireyhtymä, jossa vulvan eli ulkosynnyttimien kipua on esiintynyt yli kolme kuukautta, eikä selvää syytä kivulle löydy. Tuntemukset ovat esimerkiksi aristavia, polttavia, pistäviä tai viiltäviä kipuja, ja kipu voi esiintyä tietyissä pisteissä tai levitä koko vulvan alueelle. Kivun voi aiheuttaa muun muassa emättimen suun koskettaminen, tamponin asettaminen, yhdyntä, pitkään paikallaan istuminen, hankaavat vaatteet ja tietyt liikuntamuodot kuten pyöräily. Kipu voi olla jaksottaista tai koko elämän mittaista, ja esimerkiksi kuukautiskierto voi vaikuttaa siihen. 
Vulvan alueen kipua kokee elämänsä aikana 8-16% vulvallisista, mutta vulvodynia on alidiagnosoitu oireyhtymä. Vulvodynia diagnosoidaan vanupuikkotestillä, jossa lääkäri testaa emättimen suuaukon ympärystön kosketusarkuutta kostutetulla vanupuikolla. Vaivan syy on lääketieteelle tuntematon, ja sekä biokemiallisten että psykososiaalisten tekijöiden uskotaan vaikuttavan vulvodyniaan. Vulvodynian taustalla olevia syitä ja kipuun vaikuttavia tekijöitä voivat olla kipuherkkyyden lisääntyminen, tulehdukset, hormonit, lantionpohjan lihasten vaivat, perinnöllinen alttius ja lapsuusajan kaltoinkohtelu. Lisäksi vulvodynialle altistavia tekijöitä voivat olla yhdistelmäehkäisypillerit ja toistuvat hiiva- ja virtsatietulehdukset. 
Vulvodynian itsehoitoon kuuluvat muun muassa limakalvojen kosteuttaminen, kipupisteiden desensitisaatio, lantionpohjan lihasten rentouttamisharjoitukset, puudutegeelin käyttäminen, kiristämättömien vaatteiden valitseminen ja tamponien vaihtaminen terveyssiteisiin. Lääkärin tarjoamia yleisimpiä hoitokeinoja ovat hiivatulehdusten hoitaminen, yhdistelmäehkäisyn tauottaminen, lääkehoito, seksuaalineuvonta ja fysioterapeuttiset menetelmät.
Vito Mannone

Vito Mannone (s. 3. helmikuuta 1988) on italialainen jalkapallomaalivahti. Hänen kuului pitkään Englannin Valioliigassa pelaavan Arsenalin omistukseen, joskin pelasi lainassa muun muassa Hull Cityssä. Mannone debytoi Valioliigassa Arsenalin paidassa viimeisellä valioliigakierroksella Stoke Cityä vastaan 24. toukokuuta 2009. Manuel Almunia ja Lukasz Fabianski olivat sivussa loukkaantumisen vuoksi, mikä avasi Mannonelle tien Arsenalin maalivahdiksi.
Arsenalista lähdettyään Mannone on pelannut Sunderlandissa ja Readingissä.
Missy Giove

Melissa "Missy" Giove (s. 1972) on entinen maastopyöräilyn alamäkiajaja. Hän saavutti maailmanmestaruuden 1994, kaksi maailmancupin voittoa ja kolme Yhdysvaltain NORBA-mestaruutta.
Hänen lempinimensä ajajana oli "The Missile" ("ohjus"). 
Urheilulehti arvioi hänet 2009 kaikkien aikojen kymmenenneksi parhaaksi homo- tai biseksuaaliseksi urheilijaksi.
Cata Mansikka-aho

Cata Mansikka-aho on suomalainen laulaja ja laulunkirjoittaja.
Mansikka-aho tuli tunnetuksi "Levottomat"-elokuvan (2000) tunnuskappaleesta ”Levottomat”, jonka hän esitti Samuli Edelmannin kanssa. Mansikka-aho myös sanoitti kyseisen kappaleen, jonka Leri Leskinen oli säveltänyt. "Levottomat"-soundtrack palkittiin Emmalla, Jussilla ja kultalevyllä ja oli vuonna 2001 soitetuin kappale Suomen radioasemilla. 
Mansikka-aho kirjoitti ylioppilaaksi Sibelius-lukiosta ja opiskeli musiikkia Helsingin konservatoriossa pääaineenaan klassinen laulu. Mansikka-aho julkaisi ensimmäisen pitkäsoitto-albuminsa "Peilikuvaa" vuonna 1998. Cata Mansikka-aho julkaisi kappaleensa “Color´s of my mind” yhdessä Nu Spirit Helsinki -yhtyeen kanssa EP:nä amerikkalaisen Guidance-labelin kautta 1999. ”Levottomat”-hitin jälkeen hän on julkaissut kaksi hengellistä albumia "Open the Eyes of My Heart" (2004) ja "Kaikki muuttuu" (2006).
Vuodesta 2004 lähtien Mansikka-aho on ollut mukana politiikassa. Hän työskenteli eduskunta-avustajana vuodesta 2004 vuoteen 2013 ja on kokoomuksen jäsen. Mansikka-aho työskentelee teknologia-alalla. 
Mansikka-aho on toiminut Helsingin nuorisolautakunnan varajäsenenä sekä Helsingin työväenopistojen johtokunnassa varsinaisena jäsenenä ja Helsingin ympäristölautakunnan varsinaisena jäsenena. Hän on toiminut myös Stadin Slangi ry:n hallituksen jäsenä.
Hyvästi, kaunokaiseni

Hyvästi, kaunokaiseni ("Murder, my Sweet", myös: "Farewell, my Lovely") on yhdysvaltalainen film noir -elokuva vuodelta 1944. Elokuvan on ohjannut Edward Dmytryk, ja käsikirjoitus perustuu Raymond Chandlerin romaaniin "Näkemiin, kaunokaiseni". Elokuvan pääosan näyttelee Dick Powell.
Aikaisemmin lähinnä musikaaleista tunnetulle Dick Powellille rooli Philip Marlowena merkitsi käännekohtaa uralla.
Elokuva on esitetty Suomessa ainoastaan televisiossa, ja ensiesitys oli 1968.
Muut versiot.
Dick Richards on ohjannut Chandlerin kirjan pohjalta vuonna 1975 elokuvan "Verenpunainen yö", jossa Marlowen roolin näyttelee Robert Mitchum. Kirjan juonen pohjalta on Irving Reis ohjannut vuonna 1942 elokuvan "The Falcon Takes Over", jossa roolihenkilöt ovat kuitenkin toisen nimisiä, esimerkiksi Philip Marlowe on siinä The Falcon. Suomessa se on esitetty televisiossa vuonna 2004 nimellä "Haukka ja kadonnut kaunotar".
Gucci Mane

Gucci Mane (oik. Radric Davis, s. 12. helmikuuta 1980 Birmingham, Alabama, Yhdysvallat) on yhdysvaltalainen hip hop -artisti ja sanoittaja. Hän aloitti räppäämisen 14-vuotiaana. Hän on myös 1017 Brick Squad -levy-yhtiön perustaja.
Ura.
Gucci Mane julkaisi esikoisalbuminsa "Trap Housen" vuonna 2005. Albumilta julkaistiin yksi single "Icy", jolla vierailee Young Jeezy ja Boo.
Toinen albumi "Hard to Kill" -julkaistiin vuonna 2006.
Vuonna 2007 Gucci Mane julkaisi "Back to the Trap House" -albumin. Sitä myytiin ensimmäisellä viikolla 32 000 kappaletta. Albumi sisälsi myös Guccin "Freaky Gurl" -hittisinglen, Single sijoittui U.S. Billboard Hot Rap Tracks -listan 12. sijalle.
Kokoelma-albumi "Murder Was the Case" julkaistiin keväällä 2009.
Angie Diaz

Angie Diaz (s. 11. syyskuuta 1988) on australialainen näyttelijä. Hän on näytellyt muun muassa Vida Roccan roolin televisiosarjassa "". Hänellä oli vuonna 2009 pieni rooli elokuvassa "Tieto", jossa mukana on Nicolas Cage.
Georg Totschnig

Georg Totschnig (s. 25. toukokuuta 1971 Kaltenbach, Itävalta) on entinen itävaltalainen maantiepyöräilijä. Hän kilpaili ammattilaisena vuosina 1994–2006.
Totschnig oli ajajatyypiltään mäkimies. Hän voitti Ranskan ympäriajossa 2005 Pyreneillä ajetun 14. etapin karattuaan kymmenen ajajan kärkiryhmästä yksinäiseen irtiottoon. Hän voitti etapin lopulta 56 sekunnin erolla ennen Lance Armstrongia. Hänet valittiin Itävallan vuoden miesurheilijaksi 2005.
Itävallan ympäriajo, etapin 3 voitto
Itävallan ympäriajo, kokonaiskilpailun ja etapin 4 voitto
Maantieajon sotilaiden maailmanmestaruus
Italian ympäriajo, kokonaiskilpailussa 13.
Italian ympäriajo, kokonaiskilpailussa yhdeksäs, etapilla 14 toinen
Itävallan aika-ajomestaruus
Espanjan ympäriajo, kokonaiskilpailussa kuudes
Itävallan maantieajomestaruus
Itävallan aika-ajomestaruus
Vuelta a Castilla y León, mäkikirikilpailun ja etapin 4 voitto
Grand Prix du Midi Libre, kokonaiskilpailussa toinen
Katalonian ympäriajo, kokonaiskilpailussa toinen
Itävallan ympäriajo, kokonaiskilpailussa toinen
Katalonian ympäriajo, kokonaiskilpailussa viides
Ranskan ympäriajo, kokonaiskilpailussa 20.
Itävallan ympäriajo, kokonaiskilpailun ja etapin 4 voitto
Grand Prix du Midi Libre, kokonaiskilpailussa toinen
Itävallan aika-ajomestaruus
Sveitsin ympäriajo, kokonaiskilpailussa kuudes
Itävallan aika-ajomestaruus
Italian ympäriajo, kokonaiskilpailussa seitsemäs
Sveitsin ympäriajo, kokonaiskilpailussa viides
Itävallan maantieajomestaruus
Italian ympäriajo, kokonaiskilpailussa viides, etapilla 18 kolmas
Ranskan ympäriajo, kokonaiskilpailussa 12.
Sveitsin ympäriajo, kokonaiskilpailussa neljäs, etapin 7 voitto
Itävallan aika-ajomestaruus
Ranskan ympäriajo, kokonaiskilpailussa seitsemäs, etapilla 13 kolmas
Ranskan ympäriajo, etapin 14 voitto
Saksan ympäriajo, kokonaiskilpailussa kolmas
Firass Dirani

Firass Dirani (s. 29. huhtikuuta 1984) on australialainen näyttelijä. Hän on näytellyt Nick Russellia televisiosarjassa "Power Rangers Mystic Force".
Ura.
Dirani aloitti uransa televisiossa 14-vuotiaana vieraillessaan televisiosarjoissa "Children's Hospital" ja "Home and Away". Kaksi vuotta myöhemmin hän esiintyi muun muassa elokuvassa "Pimeän uhka", jossa olivat mukana myös Vin Diesel ja Keith David. Vuosien 2002–2005 aikana Dirani teki enimmäkseen elokuvarooleja ja vierailivuonna 2003 "All Saints" -sarjan yhdessä jaksossa . Hän näytteli myös Al-Qaidan johtajaa vuonna 2006 muun elokuvassa "The Marine". Samana vuonna Dirani nousi julkisuuteen saatuaan ensimmäisen pääroolinsa televisiosarjassa "Power Rangers: Mystic Force". Hän näytteli sarjassa Punaista Rangeria Nick Russellia. Sarjan jälkeen Dirani näytteli vuonna 2007 13-osaisessa komediasarjassa "Kick", jonka jälkeen hän on esiintynyt australialaisissa elokuvissa, kuten "The Black Balloon" ja "The Combination".
Ari Boyland

Ari Boyland (s. 10. elokuuta 1987 Lower Hutt, Uusi-Seelanti) on uusiseelantilainen näyttelijä. Hän on näytelllyt muun muassa televisiosarjoissa "Klaani" ja "", joista "Klaanissa" ensin kolme tuotantokautta ja vieraili myöhemmin viidennellä kaudella.
Eka Darville

Eka Darville (s. 11. huhtikuuta 1989 Cairns, Queensland, Australia) on australialainen näyttelijä, joka tunnetaan esimerkiksi Scott Trumanin roolista televisiosarjassa "", Diegon roolista televisiosarjassa "Vampyyrien sukua" ja Malcolm Ducassen roolista Netflix-sarjassa "Jessica Jones".
Ura.
Australiassa syntyneen Darvillen äiti on kanadalainen ja isä jamaikalainen. Hänen ensimmäinen televisiorooli oli taustaesiintyjänä "The Sleepover Club" -televisiosarjassa. Varsinaista roolia Darville näytteli ensi kerran "Answered by Fire" -minisarjassa vuonna 2006. Kaksi vuotta myöhemmin hän tuli tunnetuksi Australiassa näytellessään "Blue Water High" -televisiosarjan kolmannella tuotantokaudella Adam Bridgea. Vuonna 2009 Darville sai ensimmäisen pääroolinsa televisiosarjasta "Power Rangers: RPM", jossa hän näytteli Punaista Rangeria, Scott Trumania.
Helmikuussa 2015 Darville valittiin Malcolmin rooliin "Jessica Jonesissa", jonka ensimmäinen tuotantokausi julkaistiin marraskuussa. Darville jatkoi samassa roolissa myös "The Defenders" -sarjassa.
Otto Jacobsson

Otto Jonas Jacobsson () oli suomalainen poliitikko. Hänen puolueensa oli Ruotsalainen kansanpuolue. 
Jacobsson toimi kansanedustajana kymmenen vuoden ajan, toukokuusta 1924 joulukuuhun 1934. Hänet valittiin eduskuntaan viisissä vaaleissa, 1924, 1927, 1929, 1930 ja 1933, Vaasan läänin eteläisestä vaalipiiristä. Eduskunnan valiokunnista hän vaikutti lakivaliokunnassa, jossa hän toimi myös puheenjohtajana, puolustusasiainvaliokunnassa, talousvaliokunnassa ja työväenasiainvaliokunnassa.
Jacobsson valmistui ylioppilaaksi vuonna 1907 ja suoritti kolme vuotta myöhemmin, vuonna 1910, oikeustutkinnon. Hänelle myönnettiin varatuomarin arvonimi vuonna 1913. Vuosina 1911–1912 hän työskenteli Kokkolan virkaa tekevänä pormestarina ja 1914–1917 hän hoiti samaa tehtävää Vaasassa. Hän toimi myös Vaasan maistraatin ja raastuvanoikeuden nuorempana oikeusneuvosmiehenä 1913–1920 ja vanhempana oikeusneuvosmiehenä ja raastuvanoikeuden toisen osaston puheenjohtajana vuosina 1920–1934. Hän jätti kansanedustajuuden 31. joulukuuta 1934 siirryttyään Vaasan pormestariksi. Hänen seuraajansa eduskunnassa oli Johan Franzén. 
Jacobssonin isä oli satulaseppämestari Benjamin Jacobsson ja äiti Karolina Sofia Emilia Ladde. Hänen puolisonsa oli Martha Nejnstedt, jonka kanssa hän avioitui vuonna 1913. Otto Jacobsson kuoli kesäkuussa 1937, 51 vuoden iässä.
Jason Narvy

Jason Narvy (s. 27. maaliskuuta 1974 Newbury Park, Kalifornia, Yhdysvallat) on yhdysvaltalainen näyttelijä. Hän on näytellyt muun muassa Skullin roolissa televisiosarjassa "Mighty Morphin Power Rangers".
Ura.
Narvy aloitti näyttelemisen televisiossa vuonna 1993 "Mighty Morphin Power Rangersin" myötä, jossa hän esitti Paul Schrierin kanssa sarjan koomisia koulukiusaajia Bull ja Skull. Narvy näytteli Skullin roolissa aina vuoteen 2002, jonka aikana hän esiintyi sarjoissa "Power Rangers Zeo", "Power Rangers Turbo", ' ja '. Hän oli mukana myös molemmissa elokuvissa "Power Rangers" ja "Power Rangers turbovaihteella" vuosina 1995 ja 1997.
Power Rangersin lisäksi Narvy ääninäytteli vierailevassa roolissa toisessa Haim Sabanin tuottamassa televisiosarjassa "Masked Rider" vuonna 1995 ja vuonna 2002 elokuvassa "Wicked Game". Sittemmin hän muutti pois Los Angelesista jatkaakseen opiskelua ja on nykyisin filosofian tohtori. Narvy opiskeli viimeksi Kalifornian yliopistossa näyttelemistä.
Josef Mangs

Josef Anders Mangs () oli suomalainen poliitikko. Hänen puolueensa oli Ruotsalainen kansanpuolue. 
Mangs toimi kansanedustajana neljään otteeseen, toukokuusta 1924 syyskuuhun 1927, elokuusta 1929 lokakuuhun 1930, syyskuusta 1933 elokuuhun 1936 ja syyskuusta 1939 huhtikuuhun 1945. Hänet valittiin eduskuntaan Vaasan läänin eteläisestä vaalipiiristä vaaleissa 1924, 1929, 1933 ja 1939. Eduskunnan valiokunnista hän oli jäsenenä maatalousvaliokunnassa ja työväenasiainvaliokunnassa. 
Mangs toimi presidentin valitsijamiehenä neljissä vaaleissa, 1931, 1937, 1940 ja 1943. Hän vaikutti poliittisella urallaan myös Närpiön kunnallispolitiikassa. Hän oli kunnan kunnanvaltuuston jäsen ja sen puheenjohtaja. Hän toimi myös Ruotsalaisen kansanpuolueen lisätyn keskushallituksen ja puolueensa Vaasan läänin eteläisen vaalipiirin piirihallituksen jäsenenä.
Maanviljelijäperheeseen syntynyt, kansakoulun käynyt Mangs oli itsekin ammatiltaan maanviljelijä. Hän viljeli maata Närpiössä. Vuodesta 1928 hän työskenteli Närpiön Säästöpankin sivukonttorin johtajana ja vuodesta 1934 myös Etelä-Pohjanmaan puhelinosuuskunnan toimitusjohtajana.
Mangs avioitui kahdesti. Hänen ensimmäinen puolisonsa oli Hulda Elpe, jonka kanssa hän oli naimisissa vuodesta 1905 vuoteen 1932. Vuodesta 1936 hän oli naimisissa Hilma Evidia Martensin kanssa. Josef Mangs kuoli maaliskuussa 1955, 71-vuotiaana.
Saban Entertainment

Saban Entertainment oli itsenäinen yhdysvaltalainen televisiotuotantoyhtiö, jonka perusti Haim Saban vuonna 1988 yhdessä Shuki Levyn kanssa. Yhtiö tunnettiin erityisesti japanilaisten televisiosarjojen maahantuomisesta ja niiden muokkaamisesta, sekä dubbaamisesta. Erityisesti tunnetuksi nousi Power Rangers -sarja, joka perustui Super Sentai -formaattiin.
24. lokakuuta 2001 Disney osti FOXin Fox Family Worldwiden, jonka myötä myös yhtiön omistuksessa ollut Saban Entertainment siirtyi Disneyn omistukseen. Oston myötä sen nimi vaihdettiin BVS Entertainmentiksi.
Lief Newby Fitzroy Crozier

Lief Newby Fitzroy Crozier (11. kesäkuuta 1846 – 25. helmikuuta 1901) (Tunnettiin myös nimellä: L.N.F. Crozier) oli kanadanirlantilainen Kanadan armeijan upseeri ja Kanadan ratsupoliisin ylivalvoja. Hänet muistetaan parhaiten roolistaan Saskatchewanin kapinan kukistamisessa vuonna 1885, kapinassa Louis Rielin johtamat métisit taistelivat Kanadan hallituksen joukkoja vastaan nykyisen Saskatchewanin provinssin alueella.
Crozier syntyi 11. kesäkuuta 1846 Newryn kaupungissa, Irlannissa. Muutettuaan Kanadaan hän aloitti opinnot Kingstonissa, Ontariossa sijaitsevassa Royal Military Collegessa.
Ura.
Crozier palveli Kanadan armeijassa ja saavutti majurin arvon. Hän liittyi vuonna 1873 Kanadan ratsupoliisiin. Hänet nimitettiin samana vuonna tarkastajaksi. Hän havaitsi toimessaan First Nations -intiaanien kärsimykset ja ennen kaikkea biisonin lähes sukupuuttoon kuolemisen aiheuttamat ongelmat. Vuonna 1884 hänet ylennettiin Fort Carlton ratsupoliisin ylivalvojaksi. Crozier varoitti varakuvernööri Edgar Dewdneytä hallituksen toimien aiheuttavan rauhattomuutta tai jopa kansannousun hallitusta vastaan. Hän pelkäsi Redjoen kapinan tapahtumien uusiutumista ja uskoi métisien kapinan antavan kipinän myös intiaanien kapinoimiselle samaan aikaan, hän pyysi vahvistusjoukkoja lähetettäväksi alueelle. 
Crozier halusi välttää asellista yhteenottoa ja yritti neuvotella Louis Rielin kanssa, mutta neuvottelut päättyivät umpikujaan. 25. maaliskuuta 1885 Crozier sai tiedon, jonka mukaan métisit aikoisivat vallata paikallisen kauppiaan puodin, hän lähetti joukko-osaston täydentämään omia varastojaan ennen valtauksen suorittamista. He eivät tienneet että puoti oli jo vallattu ja tämän havaittuaan palasivat takaisin Fort Carltoniin. Crozier päätti lähettää noin 90 miehen vahvuisen osaston mukanaan seven-pounder kanuuna. Joukko kohtasi seuraavana päivänä Gabriel Dumontin johtaman joukon, johon kuului noin 150–200 métisiä. Osapuolet lähettivät neuvottelijoita mutta tämä kohtaaminen johti laukaustenvaihtoon josta Duck Laken taistelu sai alkunsa. Ratsupoliisin hävittyä ja paettua taistelusta tahrasi heidän mainettaan. Crozier ei osallistunut merkittävässä määrin Saskatchewanin kapinan myöhempiin vaiheisiin. 
Hänen toimintansa kapinan aikana hankaloitti ylenemistä urallaan ratsupoliisissa, mutta tästä huolimatta hänet ylennettiin assistant commissioneriksi 1. huhtikuuta, virassa jossa hän toimi vuoteen 1886 saakka jolloin hän erosi ratsupoliisista, Kanadan pääministerin John A. Macdonaldin nimitettyä hänen virkaansa siiviilihenkilön. Myöhempinä vuosina hän toimi kauppiaana ja pankkiirina Oklahoma Territoryssä. Hän kuoli sydänkohtaukseen 25. helmikuuta 1901 Cushingissa, Oklahomassa. Hänet on haudattu Bellevillen kaupunkiin Ontariossa.
Jeppis FBC

 
Jeppis Floorball Club on vuonna 1999 perustettu pietarsaarelainen salibandyn erikoisseura. Seuralla on II-divisioonaa pelaavan miesten edustusjoukkueen lisäksi poikien B-juniorijoukkue.
Miesten edustusjoukkue kaudella 2020–2021.
Maalivahdit:
Kenttäpelaajat:
Valmentaja
Joukkueenjohtaja
Naisten edustusjoukkue kaudella 2019-20.
Maalivahdit:
Kenttäpelaajat:
Valmentaja
Joukkueenjohtaja
Purmon vaakuna

Purmon kunnanvaakuna on saanut aiheensa pitäjän alueella sijaitsevasta Suomen suurimmasta siirtolohkareesta, Ilveskivestä. Lohkare on saanut nimensä sen ympäristöstä eleilleestä ilveksestä, joskin viimeiset ilvekset alueella on tavattu 1900–luvun alussa.
Vaakunan on suunnitellut Torsten von Numers, ja se vahvistettiin käyttöön 19. kesäkuuta 1954. Vaakunan selitys on ”sinisessä kentässä kolmoisvuori, jolla seisoo taakseen katsova ilves; kaikki kultaa, paitsi ilveksen varukset punaiset ja korvatöyhdöt mustat”. Vaakuna muuttui epäviralliseksi kotiseutuvaakunaksi Purmon liityttyä Pietarsaaren maalaiskuntaan 1977.
Jean-Guy Wallemme

Jean-Guy Wallemme (s. 10. elokuuta 1967) on ranskalainen jalkapallovalmentaja ja entinen maalivahti. 
Ura pelaajana.
Wallemme pelasi suurimman osan urastaan RC Lensin maalilla. Hän debytoi seurassa marraskuussa 1986 ottelussa Paris Saint-Germainia vastaan ja edusti sen jälkeen seuraa kaikkiaan 404 liigaottelussa. Hän antoi usein seuransa saamat rangaistuspotkut ja teki urallaan Lensissä myös 14 maalia. Wallemme päätti ensimmäisen 12 vuoden urakkansa Lensissä kauteen 1997–98, joka päättyi seuran mestaruusjuhliin. Hän kävi pelaamassa puoli vuotta Coventry Cityssä ja FC Sochaux'ssa, mutta ei onnistunut vakiinnuttamaan asemaansa niissä.
Vuonna 1999 Wallemme siirtyi AS Saint-Étienneen, jossa hän torjui palloja kahden kauden ajan. 2001 hän palasi Lensiin, jossa hän pelasi uransa viimeisellä kaudella 35 ottelua ja teki kaksi maalia.
Ura valmentajana.
Wallemme aloitti valmennusuransa tammikuussa 2001, kun hän otti yhdessä Rudi Garcian kanssa AS Saint-Étiennen valmennusvastuun. He valmensivat seuraa puoli vuotta, kunnes Alain Michelistä tuli ASSEn päävalmentaja. 2002 Wallemme siirtyi amatööriseura RC Paris'n päävalmentajaksi. RC Paris'ssa Wallemme vietti pari vuotta, ja seura sijoittui amatöörisarjassa parhaimmillaan kolmanneksi.
2004 hän siirtyi FC Rouenin peräsimeen. Tavoitteena oli säilyttää seura Ligue 2:ssa, mutta tavoite epäonnistui seuran jäätyä sarjajumboksi. Marraskuussa 2004 hänen sopimuksensa sanottiin irti.
Seuraavina vuosina Wallemme luotsasi amatööriseuroja Ranskassa ja Belgiassa. Toukokuussa 2008 hän siirtyi yllättäen Ligue 2:een pudonneen RC Lensin peräsimeen. Debyyttikausi Lensissä päättyi Ligue 2:n mestaruuteen ja nousuun pääsarjatasolle. Wallemmen valmennusuran debyyttikausi pääsarjatasolla päättyi sijalle 11. Kausi 2010–11 lähti käyntiin huomattavasti heikommin, ja lopulta ranskalaisvalmentaja jätti Lensin tammikuun alussa 2011. Tuolloin seura oli liigassa toiseksi viimeisenä. 
Elokuun lopulla 2011 Wallemmesta tuli Kongon maajoukkueen päävalmentaja. 
Maaliskuussa 2012 Wallemme teki loppukauden mittaisen sopimuksen AJ Auxerren kanssa tavoitteenaan pelastaa Ligue 1:n jumboksi juuttunut seura putoamiselta. Wallemme ei onnistunut nostamaan Auxerrea pois putoamisviivan alapuolelta, vaan lopulta seuran kohtalo sinetöityi toiseksi viimeisellä sarjakierroksella. Seura oli pelannut liigassa yhtäjaksoisesti 31 vuotta. Putoamisesta huolimatta Wallemme sai jatkaa tehtävässään kauden jälkeen. Lokakuussa 2012 Wallemme jätti paikkansa Kongon maajoukkueen valmentajana ja keskittyi pelkästään Auxerren valmentamiseen. Syyskausi 2012–13 ei sujunut Auxerrelta toivotulla tavalla, vaikka Wallemme keskittyikin täysin seuran päävalmentajana toimimiseen. Kun sarjaa oli pelattu 18 kierrosta, Auxerre oli vasta 16:ntena. Heikkojen tulosten myötä Wallemme erotettiin joulukuun alussa tehtävästään. 
Kesäkuussa 2013 Wallemme siirtyi Belgian 2. divisioonassa pelaavan R. White Star Brysselin päävalmentajaksi. Pesti päättyi kuitenkin jo ennen kauden alkua, kun seura erotti Wallemmen heinäkuun lopussa 2013.
Qatarin jalkapallomaajoukkue

Qatarin jalkapallomaajoukkue edustaa Qataria jalkapallon miesten maajoukkuekilpailuissa. Sitä hallinnoi Qatarin jalkapalloliitto. 
Qatarin maajoukkue ei ole selviytynyt kertaakaan karsinnoista MM-kilpailujen lopputurnaukseen mutta osallistui vuoden 2022 MM-turnaukseen isäntämaana. Se hävisi MM-kilpailujen ensimmäisessä ottelussaan Ecuadorille 0–2, toisessa Senegalille 1–3 ja kolmannessa Alankomaille 0–2. Joukkueen ensimmäisen MM-lopputurnausmaalin teki Mohammed Muntari. 
Olympiakisojen jalkapalloturnauksessa Qatar on esiintynyt kaksi kertaa. Los Angelesissa 1984 Qatar pelasi Ranskan kanssa 2–2-tasapelin, mutta hävisi Chilelle 0–1 ja Norjalle 0–2 pudoten jatkosta alkulohkon jälkeen. Barcelonassa 1992 Qatar selviytyi kahdeksan parhaan joukkoon. Se voitti alkulohkossaan Egyptin 1–0, pelasi Kolumbian kanssa 1–1-tasapelin ja hävisi Espanjalle 0–2. Puolivälieräottelussa Qatar kärsi 0–2-tappion Puolalle.
Aasian-mestaruuskilpailujen lopputurnauksessa Qatar pelasi ensimmäisen kerran Kuwaitissa 1980. Joukkue selviytyi puolivälieriin Libanonin kisoissa 2000 ja kotikisoissaan 2011. Arabiemiraateissa pelatuissa vuoden 2019 Aasian-mestaruuskilpailuissa Qatar voitti mestaruuden voitettuaan alkulohkonsa kaikki kolme otteluaan sekä toisella kierroksella Irakin, puolivälierissä Etelä-Korean, välierissä Arabiemiraatit ja loppuottelussa maalein 3–1 Japanin.
Nancy Hogshead-Makar

Nancy Lynn Hogshead-Makar () on yhdysvaltalainen entinen uimari ja olympiavoittaja. Hogshead-Makar voitti Los Angelesin kesäolympialaisissa 1984 kultaa 100 metrin vapaauinnista, sekä 4 × 100 metrin vapaauinti- ja sekauintiviesteistä. Lisäksi hän sijoittui hopealle 200 metrin sekauinnissa, häviten vain joukkuetoverilleen Tracy Caulkinsille. Ensimmäistä kertaa olympialaisissa jouduttiin jakamaan uintikultamitali kahden urheilijan kesken, kun 100 metrin vapaauinnissa Hogshead-Makar ja hänen huonetoverinsa Carrie Steinseifer uivat täsmälleen saman ajan, 55,92.
Hogshead-Makar voitti urallaan myös yhden MM-hopean. Berliinissä 1978 pitkän radan MM-kilpailuissa hän sijoittui toiseksi 200 metrin perhosuinnissa, häviten jälleen vain Caulkinsille.
Uintiuransa jälkeen Hogshead-Makar on toiminut astmaluennoitsijana sekä urheilu- ja tasa-arvojuristina. Hän on lisäksi kirjoittanut kaksi kirjaa. Hogshead meni naimisiin lokakuussa 1999 Scott Makarin kanssa ja otti käyttöönsä kaksiosaisen sukunimen. Parilla on kolme lasta, yksi poika ja kaksostytöt.
Hogshead-Makar on 172 senttimetriä pitkä ja painoi uintiurallaan 66 kilogrammaa.
Roskakari

Roskakari on luoto Raahen sisäsaaristossa. Saari sijaitsee Iso-Kraaselin ja Pikku-Kraaselin välisessä salmessa, ja se kuuluu useiden Raahen edustan saarien muodostamaan Natura 2000 -luonnonsuojelualueeseen. Luoto on myös tärkeä lokkilintujen pesimäluoto, ja yksi Raahen saariston kymmenestä arvokkaimmasta kohteesta vesi- ja rantalintulajien elinympäristön suojeluarvon perusteella.
Luodolla pesii noin 400 lintupariskuntaa, jotka edustavat kahtatoista eri lajia. Valtaosa, noin 315 lintupariskuntaa, on naurulokkeja, joiden pesimäalueena Raahen saaristossa Roskakari on merkittävin. Roskakarin naurulokkiyhdyskunta käsittää noin 70 prosenttia koko Raahen saariston naurulokkien lukumäärästä.
Roskakarin hoito-ohjelman mukaisesti luoto pyritään säilyttämään rakentamattomana sekä puuttomana ja pensaattomana pesimisluotona.
Baciro Dabo

Baciro Dabo (12. maaliskuuta 1958 – 5. kesäkuuta 2009) oli guineabissaulainen poliitikko, entinen ministeri ja presidentti João Bernardo Vieiran liittolainen. Vieira murhattiin maaliskuussa 2009, ja kesäkuuksi määrättiin uuden presidentin vaalit, joihin Dabo osallistui vahvimpana ehdokkaana. Hän oli Guinean ja Kap Verden itsenäisyyspuolueen (PAIGC) jäsen, mutta kampanjoi sitoutumattomana ehdokkaana.
Kuolema.
Armeijan sotilaat tunkeutuivat 5. kesäkuuta 2009 Dabon kotiin ja ampuivat tämän. Hänen murhansa saattoi johtua armeijan johdon pelosta joutua syytteeseen Vieiran murhasta, jos Dabo olisi tullut valituksi. Armeijan edustajat syyttivät Daboa kuulumisesta vallankaappausta suunnittelevaan ryhmään poliitikkoja, joista useat eliminoitiin tai vangittiin samalla, joukossa Vieiran hallituksen entinen puolustusministeri Hélder Proença.
Ylimarkun vaakuna

Ylimarkun kunnanvaakuna on saanut aiheensa aaltokoroisen palkin symboloimasta Närpiönjoesta, jonka vierille suurin osa kunnan asutuksesta oli keskittynyt, sekä maataloudesta, joka oli pääelinkeino pitäjässä. 
Vaakunan on suunnitellut G. Lindström, ja se vahvistettiin käyttöön 8. kesäkuuta 1968. Vaakunan selitys on ”sinisessä kentässä aaltokoroinen palkki; saatteena kaksi paaluittaista lyhdettä; kaikki hopeaa”. Vaakuna muuttui epäviralliseksi kotiseutuvaakunaksi Ylimarkun liityttyä Närpiöön 1973.
Paul Emery

Paul Rene Emery (12. marraskuuta 1916 Chiswick, Lontoo – 3. helmikuuta 1993 Epsom, Surrey) oli brittiläinen F1-kuljettaja.
Emeryn kilpa-ajaminen alkoi varsinaisesti, kun hän otti hallittavakseen isänsä George Emerysonin Emeryson Ltd. -yhtiön, joka oli rakentanut jo 1930-luvulla erikoiskilpa-autoja. Hän rakensi etuvaihteisia 500-kuutioisia F3-autoja ja ajoi niillä itse, kuten nimeään kantavalla Emeryson-autolla. Hän yritti osallistua Formula 1:sten ensimmäiseen kilpailuun autollaan, mutta hänet poistettiin aika-ajoista kisavalvojan tekemän tarkastuksen vuoksi. 
Emery osallistui kahteen F1-osakilpailuun kausina 1956 ja 1958. Emery keskeytti vuoden 1956 Britannian GP:ssä ja karsiutui vuoden 1958 Monacon GP:ssä eikä hän saavuttanut pisteitä. Hän kilpaili myös 1940-luvun Grand Prix -kisoissa sekä lukuisissa MM-sarjaan kuulumattomissa kilpailuissa.
Emeryn poika Peter valmisti kilpa-autoja Elfin Formula Junior-sarjaan vuodesta 1960 lähtien.
Piero Dusio

Piero Dusio (13. lokakuuta 1899 Scurzolengo, Astin maakunta – 7. marraskuuta 1975 Buenos Aires, Argentiina) oli italialainen F1-kuljettaja, jalkapalloilija ja liikemies.
Ura.
Jalkapallo.
Dusio pelasi Juventuksen jalkapallojoukkueessa kolme peliä, kunnes joutui lopettamaan polvivamman takia 23-vuotiaana.
Liike-elämä.
Dusio aloitti jalkapallon jälkeen työt tekstiiliyrityksessä, joka valmisti urheiluvaatteita ja sotilasunivormuja. Hän siirtyi 1920-luvulla kilpa-ajajaksi ja kilpa-autotallien, mm. Cisitalian perustajaksi 1930-luvun alusta lähtien. Dusio muutti 1940-luvun lopussa Argentiinaan ja perusti Autoar-yrityksen vuonna 1949. Hänen poikansa Carlo Dusio johti Cisitaliaa vuosina 1948–1964. 1950-luvulla Dusio perusti Argentiinaan Cisitalian tehtaan nimeltään Cisitalia Argentina Industrial y Comercial SA, jossa hän suunnitteli mm. Cisitalia 750 -auton.
Pienet autosarjat.
Dusio kilpaili Mille Migliassa vuosina 1929–1938 ollen parhaimmillaan kuudes vuoden 1936 Italian GP:ssä. Hän voitti luokkansa Siatan 500-kuutioisella Mille Migliassa vuonna 1937 ja perusti Scuderia Torinon 1939. Dusio palkkasi vuonna 1944 Fiatin suunnittelijan Dante Giacosan suunnittelemaan kilpa-auton uudelle Cisitalia-tallilleen. Hän voitti auton ensimmäisen kilpailun, Coppa Brezzin Torinossa 1946.
Formula 1.
Hän osallistui yhteen F1-osakilpailuun kaudella 1952, Italian GP:hen. Hän kuitenkin karsiutui moottoriongelmien vuoksi eikä päässyt starttaamaan kilpailuun. Hän kilpaili myös sarjan ulkopuolisessa Buenos Airesin GP:ssä 1954.
Eugen Bolz

Eugen Anton Bolz (15. joulukuuta 1881 Rottenburg am Neckar – 23. tammikuuta 1945 Berliini) oli saksalainen poliitikko ja yksi epäonnistuneen heinäkuun 20. päivän salaliiton jäsenistä. Salaliittolaiset yrittivät murhata Adolf Hitlerin ja kukistaa siten Natsi-Saksan hallinnon 20. heinäkuuta 1944. Bolz tuomittiin osallisuudestaan hankkeeseen ja mestattiin Plötzenseen vankilassa tammikuussa 1945.
Ennen kansallissosialistien valtaannousua Bolz oli toiminut Württembergin osavaltion pääministerinä, mutta avoimen natsivastaisena hän joutui jättämään viran jo alkuvuodesta 1933.
Namibian evankelisluterilainen kirkko

Namibian evankelisluterilainen kirkko (Ongeleki Onkwaevangeli Paluther Yomu Namibia, ) on Namibiassa toimiva luterilainen kirkkokunta. Kirkolla on 703 893 jäsentä (2010). Kirkko on perustettu Ambomaalle nimellä "Owambokavangon evankelisluterilainen kirkko" vuonna 1954 ja se organisoitui valtakunnalliseksi ottaen nykyisen nimensä vuonna 1984.
Historia.
Kirkko on syntynyt Suomen lähetysseuran työn tuloksena. Ensimmäiset suomalaiset lähetyssaarnaajat Martti Rautanen ja Pietari Kurvinen saapuivat Ambomaalle vuonna 1870. 13 vuoden työn jälkeen vuonna 1883 kastettiin ensimmäisen ambomaalaiset kristinuskoon. Ambomaa oli lähes koko 1900-luvun Suomen lähetysseuran päälähetyskenttä. Itsenäinen kirkkokunta perustettiin vuonna 1954 ja toiminta valtakunnallistettiin vuonna 1984, jolloin kirkon nimeksi tuli Namibian evankelisluterilainen kirkko (Evangelical Lutheran Church in Namibia). Kirkon ensimmäinen piispa Ambomaalla (1960-1978) oli Leonard Auala. Hänen pitkäaikainen seuraajansa (1978-2000) oli Kleopas Dumeni, josta tuli uuden yhdistyneen kirkon johtava piispa vuonna 1996. 2000-luvulla kirkon piispoina ovat palvelleet Apollos Kaulinge, Tomas Shivute ja Johannes Chiwembe Sindano.&lt;ref name="elcin.org.na/6.6.2009"&gt;&lt;/ref&gt;
Namibian itsenäisyystaistelun aikana kirkolla oli keskeinen rooli taistelussa Etelä-Afrikan miehitystä ja apartheid-järjestelmää vastaan. Erityisesti piispa Dumeni joutui johtamaan kirkkoa ja vastarintaa vaikeissa oloissa lähellä Angolan rajaa, jossa vapautusliike SWAPO ja Etelä-Afrikan armeija taistelivat.
Namibiassa luterilaisten kirkkojen historia liittyy kiinteästi lähetysseurojen työhön. Namibian kolme luterilaista kirkkoa perustivat
vuonna 2007 kirkkojen neuvoston, jonka toiminnan tavoitteena on yhdistää kirkot. ELCINin lisäksi neuvostoon kuuluvat Namibian tasavallan evankelisluterilainen kirkko (engl. Evangelical Lutheran Church in the Republic of Namibia, ELCRN) ja Saksankielinen Namibian evankelisluterilainen kirkko (GELC).
Organisaatio.
Namibian evankelisluterilaisessa kirkossa on 123 seurakuntaa, jotka jakautuvat kahteen hiippakuntaan. Kirkon palveluksessa toimii 143 pastoria, 91 diakonia ja kolme evankelistaa. Kirkon johtavana ja itäisen hiippakunnan piispana on toiminut Tomas Shivute ja läntisessä hiippakunnassa piispa Johannes Sindano. 16. joulukuuta 2010 kirkolle valittiin kaksi uutta piispaa, jotka korvaavat eläkkeelle jäävät piispat. Piispoiksi valitut ovat teologian tohtori, pastori Shekutamba V.V. Nambala, josta tulee itäisen hiippakunnan ja kirkkokunnan johtava piispa sekä läntisen hiippakunnan piispaksi teologian maisteri, pastori Josafat Shanghala. Kirkon päämaja sijaitsee Oniipassa Ondangwassa.
Kirkon toiminta.
Seurakuntatyön lisäksi kirkon toimintaan kuuluvat kirjakustantamo, kuntoutuskeskus, museo, kaksi yläasteen koulua sekä seminaari diakoneille ja maallikkosaarnaajille. Kirkko vastaa myös kahden sairaalan, terveyskeskusten ja terveysohjelmien toiminnasta 5 000 terveydenhuollon ammattilaisen voimin.
Korpijärvi (Mäntyharju)

Korpijärvi on järvi Mäntyharjun kaakkoisosassa Etelä-Savossa. Sen pinta-ala on 31,37 km², ja se on Suomen 116. laajin järvi. Vedenpinnan korkeustaso on 83 metriä merenpinnan yläpuolella.
Pohjoiseen suuntautuva Väliniemi jakaa Korpijärven läntiseksi Valtolanseläksi ja itäiseksi Halmeniemenseläksi. Selkiä yhdistää kapea Tommolansalmi, jonka valtatie 15 ylittää. Halmeniemenselkä ja Valtolanselän pohjoispuoli ovat lähes saarettomia avoimia vesialueita, mutta Valtolanselän eteläosassa on paljon pieniä saaria. Korpijärvi laskee itäisimmästä lahdestaan lähtevän vesireitin kautta Kuolimoon ja edelleen Saimaaseen. Korpijärveä rajaa etelässä sisempi Salpausselkä. Valtolanselän länsi- ja lounaisrannoilla sijaitsevat Valtolan kylä ja Käävänkylä. Halmeniemenselän koillisrannalla sijaitsee Halmeniemen kylä.
Korpijärven saariluku on 90. Saarista kahdeksan on yli hehtaarin laajuisia, suurimmat saaret ovat Ilkonsaari Käävänselällä ja Korpisaari Halmeniemenselällä. Alle aarin laajuisia luotoja on 20.
Neljä neliökilometriä Korpijärvestä on vähintään 20 metriä syvä ja 1,4 neliökilometriä vähintään 30 metriä syvä. Syvimmät kohdat sijaitsevat Halmeniemenselän itäisellä puoliskolla. Sekä Halmeniemenselän että Valtolanselän pohjanmuodot kumpuilevat, joten syvänteet ja matalikot ovat paikka paikoin varsin lähellä toisiaan.
Korpijärven keskisyvyys on 10,04 metriä. Vesitilavuus on 313 422 000 kuutiometriä.
Vesistösuhteet.
Korpijärvi (04.143.1.001) kuuluu Korpijärven alueeseen (04.143), joka on kolmannen jakovaiheen vesistö Vuoksen vesistössä (04). Toinen jakovaihe on Kuolimon valuma-alue (04.14) ja ensimmäinen on Suur-Saimaan alue (04.1). Korpijärven alueeseen kuuluu 35 vähintään hehtaarin laajuista järveä. Korpijärvi on niistä laajin.
Kustavi (nimi)

Kustavi on suomalainen miehen etunimi, Kustaan ja Kyöstin ohella yksi Gustav-nimen suomalaisista vastineista. Kustavin nimipäivä on 6. kesäkuuta. Vuoden 2019 loppuun mennessä nimi oli annettu 153 henkilölle. Ensimmäiseksi etunimeksi sitä kuitenkaan ei ole annettu kenellekään ainakaan vuoden 1965 jälkeen.
Kustavi on myös kunta Varsinais-Suomessa. Kustavilainen aika ja kustavilainen tyyli viittaavat Ruotsin kuningas Kustaa III:n valtakauteen 1700-luvun lopulla.
Anna Pihl

Anna Pihl on tanskalainen poliisisarja, jolla on ollut useita ohjaajia ja käsikirjoittajia. Pääosaa esittää Charlotte Munck.
Päähenkilö Anna Pihl työskentelee aluksi järjestyspoliisina, saa ajan myötä neuvottelijan erikoiskoulutuksen ja siirtyy sittemmin rikospoliisiin Kööpenhaminassa Bellahøj'n asemalla.
Sarja kuvaa yksinhuoltajaäidin ja poliisin arkea sekä alussa naispoliisin sopeutumisongelmia miesvaltaisessa työyhteisössä. Keskeisissä osissa ovat aluksi toinen naispoliisi Mikala Hansen, jonka kanssa Anna ystävystyy, sekä hieman sovinistinen konstaapeli Kim Blomberg ja myöhemmin rikospoliisi Martin Krøyer, jonka kanssa Anna alkaa seurustella. 
Muita päähenkilöitä ovat muun muassa Annan vuokranantaja Jan, joka asuu samassa huoneistossa ja on homoseksuaali sekä Annan isä, eläkkeellä oleva poliisi, jonka kanssa Annalla on usein erimielisyyksiä. Annan veljen Madsin alkoholiongelma aiheuttaa Annalle harmia ja ongelmia.
Toisella tuotantokaudella sarjaan tulee mukaan siirtolaistaustainen järjestyspoliisi Karim Kadhjani, samoin ruotsalainen rikospoliisi Daniel Nordström, jota esittää Ola Rapace. 
Anna Pihlin ensimmäisen tuotantokauden 10 osaa nähtiin Yle TV1:ssä vuonna 2007 ja uusittiin kesällä 2009. Toisen kauden 10 osaa esitettiin syys-lokakuussa 2009. Sarjaa on tehty kaikkiaan kolme tuotantokautta eli 30 osaa, ja kolmannen kauden osat esitettiin TV1:ssä kesä-elokuussa 2010. 
Sarjan ensimmäisen tuotantokauden jaksojen tunnusmusiikki on Blue Foundationin "Crosshair".
Toisen ja kolmannen tuotantokauden tunnusmusiikki on Brinckin In the end I started.
Store Vengetinden

Store Vengetinden (tai Store Venjetinden) on Skandeihin kuuluva vuorenhuippu Rauman kunnassa, Norjassa. Huipun korkeus merenpinnan tasosta on 1 852 metriä. Se on Vengetindenen massiivin huipuista korkein. Vuoren pohjois-länsi-puolella sijaitsee Vengedalenin laakso.
Ensimmäisen nousun koillisharjanteelta suorittivat William Cecil Slingsby ja Johannes Vigdal vuonna 1881. Länsiharjanteelta ensimmäisinä huipulle nousivat Erik Heen ja Karl Oshaug vuonna 1930.